প্রভাবশালী দালাল চক্রের বিরাগভাজন হলেও সংখ্যাগরিষ্ঠ সাধারন জনগণের ভালোবাসায় সিক্ত হয়ে রাষ্ট্রদূত গোলাম মোহাম্মদ রীতিমতো প্রবল জনপ্রিয় হয়ে ওঠেন গ্রীস প্রবাসী ২৫ হাজার বাংলাদেশির কাছে। প্রলোভন-তোষামোদী কোন কিছুতেই কাজ না হওয়ায় দালাল-সিন্ডিকেট চক্রের মাঝে হতাশার পাশাপাশি বাড়তে থাকে ক্ষোভ, শুরু হয় ষড়যন্ত্র। রাতভর গোপন বৈঠক চলে এথেন্সের আনাচে-কানাচে, যে করেই হোক গোলাম মোহাম্মদকে ফাঁসাতে হবে, বিদায় করতে হবে গ্রীস থেকে। কুচক্রিদের যেমন পরিকল্পনা তেমন কাজ। বিভিন্ন সময়ে নানান অনুষ্ঠানে রাষ্ট্রদূতের দেয়া বক্তব্য এবং ব্যক্তিগত আলাপচারিতার একাধিক অডিও ক্লিপকে চক্রান্তকারীরা মাস্টার এডিটিংয়ের মাধ্যমে চরিত্র হরণমূলক এমন কিছু তৈরী করে ইদানিং সোশ্যাল মিডিয়াতে এমনকি ঢাকার পররাষ্ট্র দফতরসহ যত্রতত্র পাঠিয়ে ঘোলা পানিতে মাছ শিকারের অপচেষ্টায় লিপ্ত হয়েছে, এই প্রতিবেদককে এমনটাই জানালেন রাষ্ট্রদূত গোলাম মোহাম্মদ। স্বাধীনতার মাসের প্রথম দিবসে খুব আক্ষেপ করেই তিনি বললেন, একজন মুক্তিযোদ্ধার যেমন দেয়ালে পিঠ ঠেকে থাকে না, তিনিও এর ব্যতিক্রম নন। এথেন্সে এসেই দুর্নীতির বিরুদ্ধে জেহাদ ঘোষণা করে ক্ষমতাসীন আওয়ামী লীগ সরকারের মুখ উজ্জ্বল করেন তিনি।